ליאון נימוי

ליאון נימוי (באנגלית: Leon Nemoy; 29 בדצמבר 1901 – 1997) היה חוקר מדעי היהדות וביבליוגרף יהודי אמריקאי ממוצא רוסי - אוקראיני.

קורות חיים
נולד בשנת 1901 בבאלטה שבאימפריה הרוסית (אוקראינה של היום). למד שפות קלאסיות ושפות סלאביות באוניברסיטת אודסה. עבד כספרן ב"אגודה לקידום ידע" באודסה (1914-21), בספרייה האקדמית של אודסה (1919-21) ובספרייה האוניברסיטאית של לבוב (1922-23). בשנת 1923 נסע לארצות הברית והשלים תואר שני ודוקטורט בשפות שמיות באוניברסיטת ייל.

לאחר השלמת לימודיו שימש בתור האוצר של האוספים העבריים והערביים בספרייה של אוניברסיטת ייל, והיה לראשון למלא משרה זו. בתקופתו רכשה האוניברסיטה אוספים חשובים של ספרות יהודית, ובכך הוכנה התשתית להפיכתה של ייל למרכז חשוב לחקר מדעי היהדות. בשנת 1945 פרסם קטלוג של אוסף ספרות היידיש והעברית הגדול שנתרם לייל על ידי שלום אש. בשנת 1956 פרסם קטלוג של כתבי יד ערביים בספריית ייל. לאחר פרישתו מאוניברסיטת ייל עבר לשמש כחוקר אורח באוניברסיטת דרופסי. 

עיקר מחקריו של נימוי עסקו ביהדות הקראית בימי הביניים. פרסומו הגדול ביותר הוא מהדורה מדעית בת חמישה כרכים ל"כִּתָאב אלאָנוָאר וָאלמָראקב" (ספר האורות והמגדלים) ליעקב הקירקיסאני בן המאה העשירית. בשנת 1952 פרסם תרגום לאנגלית של מבחר טקסטים קראיים מעברית, ערבית וארמית (Karaite Anthology, 1952). תחומים נוספים אותם הוא חקר הם פילולוגיה ערבית, רפואה יהודית ומוסלמית בימי הביניים, יחסי רבניים-קראיים ועוד.

כיהן כעורך לכתב העת החשוב Jewish Quarterly Review, כעורך ל-Yale Judaica Series וכעורך לנושאים קראיים באנציקלופדיה יודאיקה. 

נפטר בארצות הברית בשנת 1997, בגיל 96.

לקריאה נוספת
S. Brunswick (ed.), Studies in Judaica, Karaitica and Islamica: Presented to Leon Nemoy on his Eightieth Birthday, Ramat-Gan : Bar-Ilan University Press (1982).
Judah Goldin, "Leon Nemoy", The Jewish Quarterly Review, New Series, Vol. 73, No. 2, Essays in Honor of Leon Nemoy (Oct., 1982), pp. 97-100 
 Philip Miller and Hayim Sheynin, "Addenda to "Bibliography of Leon Nemoy" by S. R. Brunswick", The Jewish Quarterly Review, New Series, Vol. 73, No. 2, Essays in Honor of Leon Nemoy (Oct., 1982), pp. 101-104

קישורים חיצוניים

NEMOY, LEON in  Encyclopaedia Judaica (2008)

הערות שוליים

יהודים רוסים
יהודים אוקראינים
בעלי תואר דוקטור מאוניברסיטת ייל
חוקרי יהדות יהודים אמריקאים
חוקרי יהדות ארצות האסלאם
מזרחנים יהודים אמריקאים
ספרנים ומידענים יהודים
ביבליוגרפים יהודים
אמריקאים שנולדו ב-1901
אמריקאים שנפטרו ב-1997